Луганскэ апэрэу къикIыгъэх\nВы здесь: Главная Пресса о театре Луганскэ апэрэу къикIыгъэх\nАвтор: Редакция / 27.09.2017 / КУЛЬТУРЭР, КЪЭБАРЫКlЭХЭР /\nЛуганскэ народнэ республикэм и Къэралыгъо академическэ нысхъэпэ театрэ испектаклэхэр Адыгэ Республикэм щыкIуагъэх. Къэгъэлъэгъонхэм нэбгырабэ яплъыгъ.\nКамернэ музыкальнэ театрэу Хьанэхъу Адамэ ыцIэ зыхьырэм мэфитIум къыкIоцI къэгъэлъэгъонхэр щызэхащагъэх. ПэIо плъыжьым, нэнэжъ ипшысэхэм яхьылIэгъэ къэшIыгъохэр гъэшIэгъонэу кIуагъэх. Режиссерыр, пьесэр зэзыгъэфагъэр Валерий Середа. Артистхэу Роман Карташовым, Екатерина Неделько, Екатерина Ермакова-Гладиминам рольхэр къашIыгъэх. Ящыгъынхэм гъожьышъор, шхъонтIашъор нахь къябэкIэу къэлъагъох.\n— Пшысэхэр Адыгеим къыщыдгъэлъэгъонхэу гъогу тыкъызытехьэм, Камернэ музыкальнэ театрэу Хьанэхъу Адамэ ыцIэ зыхьырэм ихудожественннэ пащэу Сулеймэн Юныс телефонкIэ заулэрэ къытфытеуагъ, — къытиIуагъ театрэм ипащэу, Украинэм культурэмкIэ изаслуженнэ IофышIэу Сергей Терновоим. — Адыгеим дэгъоу къыщытпэгъокIыгъэх, лъэшэу тафэраз.\nАдыгеим и Къэралыгъо филармоние итеатрэу «Дышъэ къошыным» ипащэхэр, артистхэр Луганскэ къикIыгъэхэм якъэгъэлъэгъонхэм яплъыгъэх, хьакIэхэмрэ бысымхэмрэ гущыIэгъу зэфэхъугъэх.\n— Режиссурэм фэгъэхьыгъэ Iофыгъохэр Луганскэ итеатрэ зэригъэцэкIагъэхэм тызыIэпищагъ, — зэдэгущыIэгъур лъегъэкIуатэ «Дышъэ къошыным» ихудоженственнэ пащэу Нэгъой Азэмат. — Щысэ атепхынэу едзыгъохэр къагъэлъагъох, артистхэм ярольхэр къызэIуахынхэм фэшI амалышIухэр къагъотых.\n«Дышъэ къошыным» иартистхэм, зэхэщакIохэм ащыщхэу Сулеймэн Юнысрэ Исуп Аслъанрэ къызэрэтаIуагъэу, лъэпкъхэм язэпхыныгъэхэр гъэпытэгъэнхэмкIэ ащ фэдэ зэIукIэгъухэр непэ лъэшэу тищыкIагъэх. Украинэм щырэхьатэп, Луганскэ народнэ республикэм мамыр псэукIэм зырегъэушъомбгъу.\nКъэгъэлъэгъонхэм яплъыгъэ кIэлэцIыкIухэр нэгушIохэу театрэм къычIэкIыжьыщтыгъэх. ШIур ем зэрэтекIорэр къызыщаIотэрэ къэгъэлъэгъоным кIэлэеджакIохэр епIух, егъасэх.\nТеатрэр Адыгеим къэкIонымкIэ Урысыем культурэмкIэ и Министерствэ IэпыIэгъу къыфэхъугъ. Артистхэр Къалмыкъым щыIагъэх, Адыгеим ичIыопс идэхагъэ зэрагъашIэ ашIоигъоу хьакIэхэр макIэп къызыкIэупчIагъэхэр. Сергей Терновоим зэдэгущыIэгъоу дытиIагъэм къыхэдгъэщырэр Адыгэ Республикэм джыри къызэрэкIощтхэр ары. Зэкъошныгъэм илъэмыдж игъэпытэн фэгъэхьыгъэ апэрэ лъэбэкъухэр щыIэныгъэм щылъагъэкIотэщтых.\nСурэтхэм арытхэр: Сергей Терновоимрэ Сулеймэн Юнысрэ; пэIо плъыжьым ехьылIэгъэ къэгъэлъэгъоныр макIо.